РЕГЛАМЕНТ (ЕО) № 251/2009 НА КОМИСИЯТА
от 11 март 2009 година
за прилагане и изменение на Регламент (ЕО) № 295/2008 на Европейския парламент и на Съвета по отношение на сериите от данни за съставяне във връзка със структурната бизнес статистика и адаптациите, необходими след прегледа на статистическата класификация на продуктите по дейности (КПД)
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 295/2008 на Европейския парламент и на Съвета от 11 март 2008 г. относно структурната бизнес статистика (1), по-специално член 11, параграф 2, букви б) и д) от него,
като има предвид, че:
(1)
Регламентът (ЕО, Евратом) № 58/97 (2) установи обща рамка за съставянето на статистическа информация на Общността за структурата, дейността, конкурентоспособността и производителността на предприятията в Общността. Поради съображения за яснота и рационализиране този регламент бе преработен, като бяха направени съществени изменения на различни разпоредби.
(2)
Регламент (ЕО) № 2701/98 на Комисията относно серия от данни, които да бъдат съставени за структурната бизнес статистика (3), трябва да се измени, за да бъдат отчетени тези изменения. За по-голяма яснота той следва да бъде заменен с настоящия регламент.
(3)
Необходимо е да се уточнят честотата на изготвяне на многогодишната структурна статистическа информация и разбивката на резултатите при съставянето на структурната статистическа информация с оглед на сравнимостта и уеднаквяването на данните между държавите-членки.
(4)
Целесъобразно е да се адаптират някои заглавия на характеристиките на приложение V след прегледа на статистическата класификация на продуктите по дейности (КПД).
(5)
Мерките, предвидени в настоящия регламент, са в съответствие със становището на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
Честотата на изготвяне на многогодишната статистическа информация и разбивката на резултатите по членове 3 и 7 от Регламент (ЕО) 295/2008 са посочени в сериите от данни от приложение I към настоящия регламент.
Държавите-членки съставят тези серии от данни за референтната 2008 година и за следващите години.
Член 2
Регламент (EО) № 2701/98 се отменя.
Въпреки това той продължава да се прилага по отношение на сериите от данни за предаване във връзка с референтните години до 2007 г. включително.
Член 3
Приложение V към Регламент № 295/2008 се изменя, както е посочено в приложението II към настоящия регламент.
Член 4
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел, 11 март 2009 г.